Virallinen lehti nro C 200 , 30/06/1997 s. 0068



B4-0460, 0463, 0466, 0492 ja 0493/97 Päätöslauselma Amsterdamissa 16. ja 17. kesäkuuta 1997 pidettävän Eurooppa- neuvoston kokouksen valmisteluista Talous- ja rahaliitto 1. Korostaa yleisten taloudellisten suuntaviivojen tärkeyttä ja kehottaa neuvostoa tässä yhteydessä tunnustamaan tarpeen vahvistaa jäsenvaltioiden talouspolitiikkojen yhteensovittamista välttämättömänä täydennyksenä vakaus- ja kasvusopimukselle sekä keinona lisätä kasvua ja työllisyyttä voimassaolevien perustamissopimuksen määräysten mukaisesti, sellaisina kuin ne on esitetty EY:n perustamissopimuksen 103 artiklassa; painottaa jälleen parlamentin komission suositukseen esittämien ja erityisesti investointeja koskevien tarkistusten tärkeyttä; 2. Kehottaa neuvostoa tässä yhteydessä hyväksymään parlamentin kolmen osapuolen neuvotteluiden yhteydessä tekemät, erityisesti julkisia investointeja koskevat tarkistukset, jotta sopimukselle annetaan aito kasvu-ulottuvuus; 3. Toivoo, että jäsenvaltioiden vahva poliittinen tahto siirtyä EMUn viimeiseen vaiheeseen vahvistetaan juhlallisesti Eurooppa-neuvoston Amsterdamin kokouksessa; 4. Vaatii vakaussopimuksen tekemistä sekä uskottavuuden vahvistamista - minkä toteuttamisen budjettikuri mahdollistaa - mahdollisimman hyvien olosuhteiden luomiseksi investoinneille sekä kasvun ja työpaikkojen luomisen edistämiseksi; 5. Vakuuttaa, että yhteisen rahan käyttöönotto on välttämätön askel kohti yhtenäismarkkinoiden ja Euroopan yhdentymisen loppuunsaattamista; 6. On tyytyväinen jäsenvaltioissa saavutetun taloudellisen lähentymisen nykytasoon huolimatta vallitsevasta vaikeasta taloudellisesta ilmapiiristä, johon liittyy niukka kasvu ja korkea työttömyysaste; 7. Toistaa jälleen kantansa siitä, että lähentymisperusteita olisi sovellettava joustavasti, kuten EY:n perustamissopimuksen 104 c artiklassa määrätään, arvioitaessa jäsenvaltioiden lähentymisen tilaa rahaliiton kolmanteen vaiheeseen siirryttäessä; 8. Katsoo, että uudet neuvottelut EMUsta heikentäisivät Euroopan unionin uskottavuutta; kehottaa kaikkia jäsenvaltioita vahvistamaan tässä yhteydessä tekemänsä eurooppalaiset sitoumukset; Sosiaaliset näkökohdat ja työllisyys 9. Toistaa, että työttömyyden torjunta ja työpaikkojen luominen ovat sen ensisijaisia tavoitteita; vaatii, että toteutetaan muitakin toimenpiteitä kuin työllisyyttä koskevan luvun sisällyttäminen perustamissopimukseen, joiden tarkoituksena on tuottavien investointien lisääminen, erityisesti pk-yritysten suhteen, kilpailukyvyn edistämiseksi ja työpaikkojen luomiseksi; 10. Toistaa kiireellisen pyyntönsä Essenissä kokoontuneen Eurooppa-neuvoston työllisyyspoliittisten päätelmien täytäntöönpanosta ja pyytää yhteensovittamaan kansalliset toimenpiteet tehokkaalla tavalla, jotta työllisyyttä voidaan edistää ja jotta asiaankuuluvat työllisyystiedot voidaan saattaa vastaamaan kaikissa jäsenvaltioissa yhtenäisiä kriteereitä; 11. Kehottaa neuvostoa sisällyttämään Essenin menettelyn tulokset yleisiin taloudellisiin suuntaviivoihin; korostaa, että työllisyyteen vaikuttavat politiikat on sovitettava yhteen paremmin ja suunniteltava yhteisesti; Sisämarkkinat 12. Pitää tervetulleena komission Eurooppa-neuvostolle Amsterdamissa esittämää toimintasuunnitelmaa yhtenäismarkkinoiden saavuttamiseksi sekä neljää tämän suunnitelman perustan muodostavaa strategista tavoitetta, jotka vastaavat sen omaa arviota puutteista, jotka olisi ratkaistava, jotta yritysten ja kansalaisten luottamusta yhtenäismarkkinoita kohtaan voidaan vahvistaa ja jotta sen toimintaa voidaan parantaa ennen yhteisen rahan käyttöönottoa; vain yhtenäismarkkinoiden moitteeton toiminta voi luoda taloudellista kasvua, joka on välttämätön edellytys työpaikkojen luomiselle unionissa; 13. Muistuttaa pakottavasta tarpeesta soveltaa yhtenäismarkkinalainsäädäntöä täysimääräisesti koko sen laajuudessa kaikissa jäsenvaltioissa, mikä on välttämätön ehto yhtenäismarkkinoiden tehokkaalle toiminnalle, jotta voitaisiin luoda riittävä taloudellinen kasvu lukuisten uusien työpaikkojen luomiseksi Euroopan unionissa; Petokset 14. Korostaa - ottaen huomioon Euroopan unionissa tehtyjen arvonlisäveroon liittyvien petosten laajuuden, joka arvioidaan noin 70 miljardin ecun arvoiseksi - että yhteisöllä on oltava, osana sen erityisiä velvollisuuksia eurooppalaista veronmaksajaa kohtaan, toimivalta määrätä jäsenvaltioissa yhtäläisesti toteutettavan, yhteisön talousarvioon vaikuttavien petosten jäljittämisen ja paljastamisen ehdot; Ympäristön suojelu 15. Pahoittelee sitä, että eurooppalainen ympäristöpolitiikka ei kuulu Amsterdamin Eurooppa-neuvoston ensisijaisiin aiheisiin, ja kehottaa valtionpäämiehiä ja pääministereitä soveltamaan periaatetta, jonka mukaan ympäristön suojelu sisällytetään kaikkiin muihin yhteisön politiikkoihin, sekä varmistamaan tämän periaatteen noudattamisen; Maatalous 16. Toistaa kannattavansa Corkissa pidetyn maaseudun kehitystä käsitelleen konferenssin loppujulistuksen suuntaviivoja ja kehottaa neuvostoa jälleen kerran harkitsemaan Euroopan maaseutupolitiikkaa tämän julistuksen pohjalta; 17. Kehottaa neuvostoa ja komissiota esittämään selkeän strategian ja vakaan kannan yhteisen maatalouspolitiikan tulevaisuudesta suhteessa Maailman kauppajärjestöön; Oikeus- ja sisäasiat 18. Kehottaa Eurooppa-neuvostoa olemaan hyväksymättä järjestäytynyttä rikollisuutta koskevaa toimintaohjelmaa, kunnes parlamenttia on kuultu ja kunnes on pohdittu rikosten torjunnassa tehtävän tiiviimmän yhteistyön vaatimien demokraattisten ja oikeudellisten takuiden vahvistamista; 19. Panee merkille, että parlamenttia ei kuultu synteettisiä huumeita («designer drugs») koskevasta tuoreesta yhteisestä toiminnasta, josta neuvosto pääsi hiljattain poliittiseen yksimielisyyteen; esittää odotettavissa olevan komission tiedonannon yhteydessä kantansa siitä, miten näiden huumeiden kasvava käyttö nuorten keskuudessa vaikuttaa politiikan kannalta; pahoittelee sitä, että huumepolitiikkaa on hoitanut suuri joukko eri elimiä ja että parlamenttia ei ole asianmukaisesti tiedotettu ja kuultu asiasta; Laajentuminen 20. Tunnustaa, että liittymistä edeltävää strategiaa on toisaalta laajennettava kattamaan kaikki oikeusjärjestelmän alueet, jotka on määrä yhdenmukaistaa ja panna täytäntöön, ja toisaalta siinä on keskityttävä suuremmassa määrin hyvän hallintotavan edistämiseen sekä oikeusvaltion vahvistamisen, kansanvallan sekä ihmis- ja vähemmistöoikeuksien kaltaisille avainalueille; Ulkoasiat 21. Kehottaa Eurooppa-neuvostoa tiivistämään Daytonin sopimuksen allekirjoittajiin kohdistamaansa diplomaattista ja taloudellista painostusta, jotta voidaan taata sopimuksen täysimittainen täytäntöönpano, erityisesti Haagin sotarikostuomioistuimessa syytettyjen sotarikollisten luovuttamisen osalta sekä joukkohautojen ja kadonneiden löytöpaikkojen osalta; 22. Kehottaa Eurooppa-neuvostoa tekemään aloitteen erityisesti Kosovoa käsittelevän kansainvälisen konferenssin järjestämisestä; 23. On kauhistunut Ruandan ja Burundin pakolaisten sekä Kivun alueen sotapakolaisten epäinhimillisestä kohtalosta; joukkomurhista, humanitaaristen järjestöjen näille pakolaisille tarjoaman avun kieltämisestä; 24. Panee merkille Laurent Kabilan OAU:n huippukokouksessa antamat lupaukset sallia maan itäosassa tapahtuneita pakolaisten joukkomurhia koskevien syytösten kansainvälinen tutkinta; 25. Pitää myönteisenä yleisten asioiden neuvoston äskettäin hyväksymiä päätelmiä ja yhteistä kantaa, jolla määritellään Euroopan unionin strategia Afrikan konfliktien ehkäisyssä ja kehottaa Eurooppa-neuvostoa ottamaan tämän asian Amsterdamin kokouksen asialistalle, jotta tämän asiakirjan suuntaviivoja voidaan käsitellä ja ne voidaan hyväksyä; kehottaa Euroopan unionia tekemään kaiken voitavansa, jotta voidaan mahdollisimman nopeasti perustaa kansainvälinen tutkintakomitea selvittämään Kivun alueen pakolaisiin kohdistettuja väkivallantekoja; 26. Kehottaa AFDL:ää (demokraattisten voimien liitto Kongon vapauttamiseksi) poistamaan kaikki humanitaaristen järjestöjen pakolaisille ja evakoille tarjoaman avun toimittamisen esteet; vaatii myös, että pakolaisten palauttaminen kotimaahan toteutetaan hyväksyttävissä ja inhimillisissä olosuhteissa; 27. Tuomitsee AFDL:n päätöksen kieltää kaikki poliittinen toiminta maassa; 28. Kehottaa neuvostoa toteuttamaan tarvittavat toimenpiteet, jotta voidaan vahvistaa yhteinen politiikka Lähi-idän rauhanprosessin uudelleenkäynnistämiseksi; 29. Pitää erittäin tärkeänä sitä, että neuvosto omaksuu tiukan kannan Turkin ihmisoikeusrikkomuksia kohtaan erityisesti suhteessa Turkin armeijan hyökkäykseen Irakin kurdialueille; 30. Vaatii neuvostoa noudattamaan Albanian suhteen yhteistä toimintaa Euroopan unionista tehdyn sopimuksen J.3 artiklan mukaisesti siten, että tähän toimintaan osallistuu joidenkin jäsenvaltioiden sijasta koko unioni, jotta voidaan vaikuttaa maan vakauden ja demokratian varmistamiseen; 31. Kehottaa puhemiestään välittämään tämän päätöslauselman Eurooppa-neuvostolle, neuvostolle, komissiolle ja jäsenvaltioiden hallituksille ja parlamenteille.